
Jelenlét a távollétben

Kulcsszavak: fotogram; festészet; pliage; fotográfia; képalkotás
Jelenleg a fénykép és a festmény kapcsolatát kutatom, és ennek a témának a keretein belül dolgozom, kísérletezem. A célom az, hogy a fotólaborban és az egyéb területeken elsajátított tudást minél sokoldalúbban fel tudjam használni. Megismerkedni minél több matériával, hogy ennek a formavilágnak megtaláljam az igazán hozzá illő miliőjét.
A megfelelő alap megtalálásához folytattam az előző félévhez hasonlóan a textilkísérletezést, megismertem az ún. pliage technikát. A pályamunkámban igyekeztem rálelni egy olyan forma és színvilágra, amelyben a fotogramok és röntgenképek harmonikusan tudnak megjelenni egymás mellett.
Mind a fotogram, mind a röntgenkép esetében a kép egyfajta közvetlen lenyomata a tárgynak. A fotogram esetében a tárgy közvetlenül érintkezik a fényérzékeny papírral, míg a röntgenfelvételnél a röntgensugarak keresztülhatolnak az anyagon. Emiatt mindkét képben van egy különös „jelenlét” érzés: az alkotás közvetlen kapcsolatba lép az ábrázolt tárggyal, anélkül, hogy egy kamera lencséjén vagy ecseten keresztül dolgozna. Ebből a jelenségből kiindulva adtam a „Jelenlét a távollétben” címet a munkasorozatnak.
A fotogram és a festmény kapcsolata itt az absztrakció és a spontán kifejezésben mutatkozik meg: mindkét technika eltávolodik a hagyományos ábrázolástól, és lehetőséget ad az elvont vagy szimbolikus megközelítésre. Mindkettő egyedi vizuális nyelvet használ, de közös bennük, hogy a valóságot és az absztrakciót egyaránt képesek megjeleníteni, ezzel izgalmas, szimbolikus és vizuálisan hatásos képeket alkotva.



